钦定古今图书集成/明伦汇编/交谊典/第054卷 > 《建丑月十五日虎丘山夜宴序》前人
## 钦定古今图书集成/明伦汇编/交谊典/第054卷 > 《建丑月十五日虎丘山夜宴序》前人

“方今内有夔、龙、皋伊，以佐百揆，外有方叔、召虎，以守
四方。江海之人，高枕无事，则琴壶以宴友朋，啸歌以
展霞月，吾党之职也。”我是以有今兹虎丘之会。岩岩
虎丘，奠吾西门，崒然如香楼金道，自下方而踊跃，锁
丹霞白云于莲宫之内。会之日，和气满谷，阳春逼人，
岩烟扫除，肃若有待。余与夫《不乱行于鸥鸟》者，衔流
霞之杯，而群嬉乎其中，笑向碧潭，与松石道旧。兕觥
既发，宾主醉止，狂歌送酒，坐者皆和，互趣所奏。“云去
日没，梵天月出，万里如练，松阴依依，状若留客。于斯
时也，抚云山为我辈，视竹帛如草芥。”颓然乐极，众虑
皆遣，于是奋髯屡舞而欢今夕何夕？同者八人，醉罢
偕赋，以为此山故事。